b'\n_START_ARTICLE_\nGianni Romme\n_START_PARAGRAPH_\nGianni Romme (s. 12. helmikuuta 1973 Lage Zwaluwessa) on alankomaalainen pikaluistelija._NEWLINE_Romme on erityisesti keskittynyt pitkille luistelumatkoille, joilla h\xc3\xa4n onkin saavuttanut mittavaa menestyst\xc3\xa4. 1998 Naganon olympialaisissa Romme voitti kultaa sek\xc3\xa4 5\xc2\xa0000 ett\xc3\xa4 10\xc2\xa0000 metrill\xc3\xa4, ja nelj\xc3\xa4 vuotta my\xc3\xb6hemmin Salt Lake Cityn olympialaisissa h\xc3\xa4n saavutti 10\xc2\xa0000 metrill\xc3\xa4 hopeaa maanmiehens\xc3\xa4 Jochem Uytdehaagen takana._NEWLINE_Yleisluistelun maailmanmestaruuden Romme on voittanut kahdesti, 2000 ja 2003. Matkakohtaisissa MM-kisoissa h\xc3\xa4n on voittanut 5\xc2\xa0000 metri\xc3\xa4 kolmesti ja 10\xc2\xa0000 metri\xc3\xa4 nelj\xc3\xa4sti, joiden lis\xc3\xa4ksi h\xc3\xa4nell\xc3\xa4 on viisi himme\xc3\xa4mp\xc3\xa4\xc3\xa4 mitalia.'